PATVIRTINTA

Molėtų rajono savivaldybės tarybos 2023 m. birželio d. sprendimu

Nr. B1-

**MOLĖTŲ RAJONO SAVIVALDYBĖS ŠEIMOS TARYBOS NUOSTATAI**

**I SKYRIUS**

**BENDROSIOS NUOSTATOS**

1. Molėtų rajono savivaldybės šeimos tarybos nuostatai (toliau - nuostatai) reglamentuoja prie Molėtų rajono savivaldybės tarybos (toliau - Savivaldybės taryba) veikiančios Molėtų rajono savivaldybės šeimos tarybos (toliau - Šeimos Taryba) funkcijas, teises, jos sudarymą ir darbo organizavimą.
2. Šeimos taryba - prie Savivaldybės tarybos visuomeniniais pagrindais veikiantis patariamasis kolegialus organas.
3. Šeimos taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Savivaldybės tarybos veiklos reglamentu ir jos sprendimais, Molėtų rajono savivaldybės (toliau – Savivaldybė) mero potvarkiais, šiais nuostatais ir kitais teisės aktais.
4. Vykdydama savo veiklą, Šeimos taryba bendradarbiauja su valstybės ir Savivaldybės institucijomis, nevyriausybinėmis organizacijomis.

**II SKYRIUS**

**ŠEIMOS TARYBOS VEIKLOS TIKSLAS IR FUNKCIJOS**

1. Šeimos tarybos veiklos tikslas - padėti įgyvendinti Savivaldybės funkcijas, kuriant šeimai palankią aplinką Savivaldybėje ir stiprinti bendradarbiavimą tarp Savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.
2. Įgyvendindama savo veiklos tikslą, Šeimos taryba vykdo šias funkcijas:
   1. analizuoja, stebi ir vertina Savivaldybės teisės aktų, galinčių daryti įtaką šeimų padėtai savivaldybėje, rengimą ir įgyvendinimą;
   2. teikia Savivaldybės tarybai ir merui siūlymus dėl Savivaldybės šeimos socialinės politikos ir šeimos stiprinimo prioritetų, programų ir priemonių;
   3. teikia Savivaldybės institucijoms ir įstaigoms siūlymus dėl paslaugų šeimai prieinamumo ir plėtros Savivaldybėje;
   4. skatina šeimų organizacijų ir su šeimomis dirbančių organizacijų veiklą;
   5. informuoja visuomenę apie Šeimos tarybos tikslus ir veiklą;
   6. vykdo kitas teisės aktuose nustatytas funkcijas.

**III SKYRIUS**

**ŠEIMOS TARYBOS TEISĖS**

1. Šeimos taryba, vykdydama savo funkcijas, turi teisę:
   1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi su šeimos politika susiję klausimai;
   2. gauti iš valstybės ir Savivaldybės institucijų ir įstaigų informaciją šiuose nuostatuose numatytoms Šeimos tarybos funkcijoms vykdyti;
   3. dalyvauti stebėtojo teisėmis Savivaldybės tarybos, komitetų ir komisijų posėdžiuose;
   4. kviesti į savo posėdžius valstybės ir Savivaldybės institucijų ir įstaigų, nevyriausybinių organizacijų atstovus, nepriklausomus ekspertus;
   5. skleisti savo patirtį;
   6. organizuoti diskusijas, konferencijas socialinės politikos ir šeimos stiprinimo klausimais Savivaldybėje.

**IV SKYRIUS**

**ŠEIMOS TARYBOS SUDARYMO TVARKA**

1. Šeimos tarybos nuostatus ir jos sudėtį tvirtina Savivaldybės taryba.
2. Šeimos taryba sudaroma pariteto principu: pusė narių atstovauja nevyriausybinėms organizacijoms, dirbančioms su šeimomis ar joms atstovaujančioms, kita pusė - Savivaldybės administracijai ir Savivaldybės institucijoms ir įstaigoms, dirbančioms šeimos gerovės srityje.
3. Šeimos tarybą sudaro 10 narių.
4. Kandidatais į Šeimos tarybos narius raštu siūlomi:
   1. po 1 kandidatą iš nevyriausybinių organizacijų, dirbančių su šeimomis ar joms atstovaujančių:
      1. Lietuvos aklųjų ir silpnaregių sąjungos Šiaurės rytų centro Molėtų skyriaus;
      2. Molėtų krašto žmonių su negalia sąjungos;
      3. Molėtų rajono bendruomenių centrų asociacijos;
      4. Sutrikusio intelekto žmonių globos bendrijos „Molėtų viltis“;
      5. VšĮ „Skudutiškio akademija“.
   2. Po 1 kandidatą iš Savivaldybės įstaigų, dirbančių su šeimomis:
      1. Molėtų socialinės paramos centro;
      2. Molėtų vaikų savarankiško gyvenimo namų.
   3. 3 kandidatai iš Savivaldybės administracijos.
5. Šeimos tarybos sudėtį tvirtina, Šeimos Tarybos pirmininką, pavaduotoją ir sekretorių skiria Savivaldybės taryba mero teikimu.
6. Jei Šeimos tarybos pirmininku skiriamas nevyriausybinės organizacijos atstovas, Šeimos tarybos pirmininko pavaduotoju turi būti skiriamas Savivaldybės administracijos ar Savivaldybės institucijos ar įstaigos paskirtas atstovas, jei Šeimos Tarybos pirmininku skiriamas Savivaldybės administracijos, Savivaldybės institucijos ar įstaigos atstovas, Šeimos tarybos pirmininko pavaduotoju turi būti paskirtas nevyriausybinės organizacijos atstovas.
7. Šeimos tarybos nario įgaliojimai nutrūksta, jeigu jis arba atsistatydina savo noru, arba nutrūksta jo darbo santykiai atstovaujamoje institucijoje, arba jį atšaukia delegavusi institucija. Nutrūkus šeimos tarybos nario įgaliojimams, jį siūliusi institucija siūlo naują kandidatą.

**V SKYRIUS**

**ŠEIMOS TARYBOS DARBO ORGANIZAVIMAS**

1. Šeimos taryba dirba pagal kasmet sudaromą ir tvirtinamą veiksmų planą.
2. Pagrindinė Šeimos tarybos darbo forma yra posėdžiai. Jie šaukiami pagal poreikį, bet ne rečiau kaip kas 3 mėnesiai. Posėdžius šaukia Šeimos tarybos pirmininkas, jam nesant- Šeimos tarybos pirmininko pavaduotojas
3. Šeimos tarybos pirmininkas:
   1. organizuoja Šeimos tarybos darbą ir atsako už jai pavestų funkcijų vykdymą;
   2. nustato Šeimos tarybos posėdžio laiką ir vietą;
   3. pasirašo Šeimos tarybos posėdžio protokolus, kitus dokumentus, susijusius su Šeimos tarybos veikla;
   4. kontroliuoja Šeimos tarybos siūlymų ir išvadų pateikimą Savivaldybės tarybai, kitoms Savivaldybės institucijoms ir įstaigoms;
   5. veikia Šeimos tarybos vardu, atstovauja jai savivaldybės taryboje, kitose institucijose ir organizacijose arba įgalioja tai daryti kitus Šeimos tarybos narius;
   6. prireikus duoda pavedimus kitiems Šeimos tarybos nariams.
4. Šeimos tarybos sekretorius:
   1. informuoja Šeimos tarybos narius apie posėdžio laiką, vietą ir pateikia posėdžio darbotvarkę;
   2. parengia ir pateikia Šeimos tarybai svarstomu klausimu būtinus dokumentus;
   3. rašo posėdžio protokolą;
   4. organizuoja Šeimos tarybos siūlymų ir išvadų pateikimą Savivaldybės tarybai, kitoms Savivaldybės institucijoms ir įstaigoms
5. Šeimos taryba sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia Šeimos tarybos pirmininko (jo nesant – Šeimos tarybos pirmininko pavaduotojo) balsas. Jeigu Šeimos tarybos narys nesutinka su šeimos tarybos narių priimtu sprendimu ir balsuoja prieš, jo atskira nuomonė įrašoma Šeimos tarybos posėdžio protokole.
6. Šeimos tarybos sprendimai įforminami Šeimos tarybos posėdžių protokolais
7. Šeimos tarybos sprendimai yra rekomendacinio pobūdžio.

**VI SKYRIUS**

**BAIGIAMOSIOS NUOSTATOS**

1. Šeimos tarybos protokolai ir kiti dokumentai saugomi teisės aktų nustatyta tvarka.
2. Šeimos tarybos darbą pagal poreikį techniškai aptarnauja Savivaldybės administracija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_